Lananxa jay jun is kꞌin eb israel chi yik Pascua.
Yuj tuꞌ xan max toj Jesús bay Jerusalén.
A yet tuꞌ max octok yul yamakꞌil templo Dios.
Axa max yiloni,
ay eb chi txonwi wacax.
Ay eb chi txonwi calnel.
Ay eb chi txonwi paloma.
Ay eb xin,
qꞌuexoj tumin chi yunej.
A yet max yilon axca tuꞌ,
max watxꞌnen jun txꞌan yuj yoc makꞌbalok,
max yukten eltek eb masanil yul yamakꞌil templo Dios,
yetokcꞌal no calnel tuꞌ,
cꞌal no wacax.
Max makꞌon el tiẍnaj is tumin eb qꞌuexom tumin tuꞌ sat meẍa.
Max tenon cꞌapax aj pacꞌlabok meẍa eb.
Cax max yalon bay eb chi txonon no paloma tuꞌ axca tiꞌ:
—Iek el juntzan tzꞌiquin tiꞌ.
Manchak e yut yatut in Mam tiꞌ txonbalil,
ẍi bay eb.
Axa naontek eb is cuywom tuꞌ tzet albilcan yul txꞌan Un Tzꞌibbilcan bay chi yal axca tiꞌ:
Caw pitzꞌan oc in cꞌul in yaꞌilnen a templo,
ẍi.
Axa yalon eb yajaw bay Judea tuꞌ bay Jesús axca tiꞌ:
—¿Tzet milagroal junok cha txꞌox ayon,
yet watxꞌ chi jojtaknej elok tol ay alon et onen juntzan tiꞌ?
ẍi eb bay.
Xan max yal bay eb axca tiꞌ:
—Ta che yakꞌ lajwok jun templo Dios tiꞌ,
yin cabjial chi aj pax wuj junelxa,
ẍi bay eb.
Axa yalon eb yajaw tuꞌ bay junelxa axca tiꞌ:
—A jun templo Dios tiꞌ,
46 abilxa cꞌoli watxꞌnelayi.
¿Xin ta chi watxꞌji yin cabjial oj ach tiꞌ?
ẍi eb bay.
A templo Dios chi yaltek naon eb,
palta titol a is mimanil chi yal paxok.
Yuj tuꞌ xan a yet max ictzonelay aj xol eb camnak,
max naontek eb is cuywom tzet max yalaꞌ,
cax max yaon oc eb yin cꞌul tzet tzꞌib yayjican yul txꞌan Un tuꞌ,
cꞌal tzet max yal Jesús bay eb.
A yet ayicꞌ Jesús bay Jerusalén yuj kꞌin Pascua tuꞌ,
xiwil mac max yaoc cꞌul yin Cham,
yujtol max yil eb juntzan milagro max txꞌoxoꞌ.
Palta maj yaoc Cham eb yipok cꞌul,
yujtol yojtakxa Cham nabal masanil anima.
Man yowalilok ay mac chi alon bay Cham yuj tzet chi na junok mactxel,
yujtol yojtak tzet chi ecꞌ yul co cꞌul junjun on.